
STEPHANIE LAURENS

Falle for fristelsen

OVERSATT AV Kati Indrefjord

SØSTRENE CYNSTER


Kjære leser!

Boktitler kan være en vanskelig sak. Den rette dukker kanskje opp i hodet mitt før jeg engang har begynt å skrive, og andre ganger er det som å skulle trekke en tann, denne jobben med å finne en passende rekkefølge av ord som «passer». Vanligvis er det idémyldring med agenten min, redaktøren og meg selv, der vi kaster forslag frem og tilbake helt til noe klikker på plass, og vi utbryter: «Eureka!» Men når det gjaldt boken om Henrietta, min femtiførste bok, var vi helt blanke. Jo, vi hadde tittelforslag, men ingen som virkelig fenget. Så vi bestemte oss for å spørre leserne til råds.



Vi valgte ut fem finalister og lot leserne stemme over hvilken som fungerte best for dem. På det grunnlaget er det en glede å takke Joyce Marie Verellen for hennes forslag til navn på denne boken. Stor takk, Joyce, du traff blink!

Stephanie Laurens




KAPITTEL 1

April 1837

London



Det var på tide å kle seg til det som sannsynligvis ville bli en anstrengende kveld. Mens hun gikk opp trappen til foreldrenes hus i Upper Brook Street, gjennomgikk Henrietta Cynster i hodet det hun måtte fortelle sin venninne Melinda Wentworth når de møttes, som planlagt, på ballet til lady Montague.

Henrietta sukket. Da hun kom til soveromsdøren sin, åpnet hun den og stanset på dørterskelen da hun fikk se sin lillesøster Mary i ferd med å lete gjennom smykkeskrinet på Henriettas kommode.

Mary kastet bare et blikk på Henrietta og fortsatte å rote i kaoset av kjeder, øreringer, brosjer og perler.

Henrietta oppfattet at noe beveget seg, og hun rettet blikket mot skapet ved siden av sengen. Tjenestepiken hennes, Hannah, var i ferd med å ta frem den nye, kongeblå ballkjolen til Henrietta, og hun sendte arge blikk mot den smale ryggen til Mary.

Henrietta gikk inn og lukket døren. I likhet med henne selv var Mary fremdeles i hverdagsantrekk og hadde ikke byttet kjole ennå. Nysgjerrig så hun på det besluttsomme uttrykket til Mary, familiens yngste. Mary var ensporet som en terrier når det var noe hun ville ha.

«Hva leter du etter?»

Mary så utålmodig på henne. Hun lukket en skuff og åpnet den siste, nederste skuffen i skrinet. «Etter … aha!» Hun stakk fingrene nedi skuffen, og ansiktet hennes ble forvandlet da hun løftet opp det hun hadde funnet, og strakte det ut mellom fingrene. «Det var dette jeg så etter.»

Henrietta så på smykket med de tynne gullkjedene der det hang blanke ametystperler og en fasettert rosenkvarts, og viftet avvisende da hun så at Mary hadde et uttrykk som en general som nettopp hadde fått vite at troppene hans har erobret en viktig posisjon. «Det har aldri gjort noe for meg. Du må gjerne ta det.»

De livlige, blå øynene til Mary vendte seg mot Henrietta. «Jeg lette ikke etter det til meg selv.» Mary holdt frem smykket. «Du må gå med det.»

Cynster-pikene hadde fått smykket av en skotsk gudinne, Damen, og det skulle være en amulett som hjalp den som bar det, med å finne sin helt, mannen hun skulle leve med i ekteskapelig lykke resten av livet. Henrietta var pragmatisk og praktisk, og hun hadde alltid hatt vondt for å tro at kjedet hadde noen virkning.

På samme jordnære måte hadde hun tenkt at det var urimelig å forvente at alle de sju Cynster-jentene i hennes generasjon skulle finne lykke og kjærlighet hos sine egne sanne helter, at det lå i kortene at minst én ikke ville oppnå noe slikt. Og hvis det var tilfellet, var hun nesten sikker på at det var henne selv som kom til å bli familiens peppermø.

Hun og Mary var de eneste to Cynster-kvinner av deres generasjon som fremdeles var ugifte, og hennes spådom om at hun ville bli gammel jomfru var i ferd med å manifestere seg. Hun var allerede tjueni, og hun hadde aldri vært det spor fristet til å gifte seg med noen. Samtidig var det ingen som kunne forestille seg at den tjueto år gamle Mary, som var fast bestemt på å definere og skape sitt fremtidige liv, ikke ville nå sitt uttrykte mål, nemlig å finne helten sin og gifte seg med ham.

Henrietta lot sjalet gli ned fra skuldrene og ristet på hodet. «Jeg har sagt at det aldri har fungert for meg. Du har min velsignelse til å ta det. Jeg antar at det er det dette handler om – at du vil bruke det for å finne din helt.»

«Ja, akkurat.» Mary fikk et hardt uttrykk i ansiktet. «Men jeg kan ikke bare ta det. Det fungerer ikke slik. Du må gå med det og finne din helt først, og så gi det videre til meg – slik Angelica ga det til deg, og Eliza ga det til Angelica, og Heather ga det til Eliza før det – den kvelden du holder ditt forlovelsesball.»

Henrietta skjulte et smil mens hun snudde seg for å legge sjalet på en stol. Det var den eldre, modne søsterens smil over lillesøsterens entusiastiske tro på amuletten. «Jeg er sikker på at det ikke må følges så slavisk. Det er ingen som har sagt at det må virke for oss alle sammen.»

«Jo da», sa Mary bestemt, og da Henrietta snudde seg mot henne, fortsatte hun: «Jeg spurte Catriona, og hun spurte Damen, og det er tross alt amuletten til Damen. Ifølge Catriona var Damen svært tydelig. Halskjedet må gå fra den ene til den andre av oss i den oppgitte rekkefølgen. Det vil si at smykket ikke vil virke for meg hvis det ikke allerede har virket for deg, og du ikke har holdt forlovelsesballet ditt. Så det, så!» Mary trakk pusten dypt, og med sammenbitte tenner holdt hun smykket frem mot Henrietta. «Du må gå med dette. Fra nå og til du finner din helt – og be til Damen og alle guder om at det må skje snart.»

Henrietta rynket pannen mens hun strakte ut hånden og motvillig løftet smykket ut av hendene til Mary. Å si nei var egentlig ikke en mulighet. Henrietta var kanskje eldre, mer moden, mer sosialt erfaren; hun var kanskje nesten et hode høyere, og hun var ikke noen viljesvak frøken, men hele Cynster-klanen visste at det var meningsløst å prøve å nekte Mary noe hun hadde bestemt seg for. Spesielt hvis hun hadde en logisk begrunnelse for sitt ønske.

Henrietta lot kjedene gli mellom fingrene mens hun så forskende på Mary. «Hvorfor er du så ivrig etter å få halskjedet nå? Du vet at jeg har hatt det siden Angelicas forlovelsesball, og det er jo nesten åtte år siden.»

«Nettopp», sa Mary krigersk og ble smal i øynene. «Du har hatt åtte år på deg til å bruke det og finne din helt, og i stedet har du lagt det i smykkeskrinet og latt det ligge der. Det betydde ikke noe så lenge jeg fremdeles gikk på skolen. Selv etter at jeg hadde vært på mitt første ball ville jeg se meg litt om selv, så det var ikke noe problem at du ikke gikk med det. Men nå er jeg tjueto, og jeg er klar til å ta neste skritt. Jeg vil finne min helt, tre inn i ektestanden og få min egen husholdning, og alt det andre som følger med ekteskapet. I motsetning til deg vil jeg ikke bruke de neste sju årene på å gjøre andre ting.» Mary pekte på smykket. «Og det betyr at du må gå med det nå, finne din helt, og så gi det videre til meg. Først når jeg har smykket, kan jeg komme meg videre i livet.»

En annen ville kanskje trodd at det var hele forklaringen, men Henrietta kjente sin lillesøster litt for godt. «Og …?»

Mary holdt blikket hennes fast. De kornblå øynene var stødige og vek ikke.

Henrietta skakket på hodet, hevet brynene og ventet.

«Ja vel!» Mary kastet hendene i været som for å overgi seg. «Og jeg tror jeg kanskje har funnet min perfekte prins, men jeg må ha halskjedet for å være sikker. Det skal komme til meg, virke for meg, og så gå videre til Lucilla, så det ser ut til at jeg må vente på smykket før jeg bestemmer meg for min helt. Og det ville være å utfordre skjebnen og Damen hvis jeg bestemte meg for en helt før jeg fikk smykket, og jeg må få det på den riktige måten.» Mary fikk et besluttsomt uttrykk i ansiktet, og øynene hennes boret seg inn i Henriettas. «Og det betyr at du må gå med det og finne helten din først.»

Henrietta så ned på smykket, på de uskyldige gullkjedene som lå drapert over hånden hennes. Hun sukket. «Ja vel, jeg skal gå med det i kveld.»

Mary kom med et jubelskrik.

Henrietta løftet hånden avvergende. «Men jeg venter ikke at det skal gjøre noe for meg, så ikke bli for håpefull.»

Mary lo og kysset Henrietta fort på kinnet. «Bare ta det på deg, kjære søster, det er alt jeg ber om. Og om det virker …» Mary snudde seg mot døren med funklende øyne. «Det overlater jeg til Damen.»

Henrietta smilte og ristet på hodet.

Mary stanset ved døren. «Blir du med mor og meg til lady Hammond i aften?»

«Nei, jeg skal til lady Montague.» Henrietta var gammel nok til å gå på andre tilstelninger enn dem moren deres fulgte Mary til. «Ha det hyggelig.»

«Det skal jeg. Vi sees i morgen.» Mary vinket og smatt ut av døren og lukket den bak seg.

Henrietta sto fremdeles med halskjedet i hånden og smilte idet hun snudde seg og oppdaget at Hannah hadde plassert den nye kjolen hennes i skapet, og i stedet hadde hun funnet frem en kjole i lilla silke.

Henrietta fanget blikket til Hannah da hun snudde seg fra kommoden med et lilla og gyllent silkesjal i hendene, og hun hevet et bryn.

Hannah forsto minespillet riktig. «Den kongeblå går ikke, miss, ikke hvis du skal gå med det smykket.» Med glitrende øyne nikket hun mot smykket. «Og hvis du er ute og leter etter din helt, vil vi at du skal se best mulig ut.»

Henrietta sukket stille.

*

To timer senere sto Henrietta sammen med Mr. og Mrs. Wentworth i ballsalen til lady Montague. De hadde hilst høflig på hverandre og sto nå og så på Wentworth-parets datter Melinda som danset en kotiljong.

Melinda danset med den høyvelbårne James Glossup.

Det var James’ motiver for å gjøre kur til Melinda som hadde brakt Henrietta dit. Hun studerte ham, tok inn hans vesen og alt hans dansekunnskaper avslørte, og undret på – slik hun hadde gjort i flere dager – hvorfor James, trass i sin åpenbare sjarm og dyktighet, hadde valgt seg en slik taktikk for å finne seg en brud.

Mrs. Wentworth, en liten og rund dame i brun bombasin, sukket. «Det er så synd. De er så flotte sammen.»

«Nå, nå.» Mr. Wentworth, en traust, tradisjonelt kledd gentleman, klappet sin kone på hånden som hvilte på armen hans. «Det kommer flere fine bukker og snuser, og Mellie ønsker å finne en mann som elsker henne, så jeg er takknemlig for at miss Cynster har funnet ut det hun har funnet ut.»

Henrietta smilte blekt og undertrykte trangen til å vri seg. Hun kjente ikke James så godt, men han var bestevennen til hennes bror Simon. James hadde vært forlover for Simon da han giftet seg for to år siden. Av den grunn hadde hun og James møttes i flere familieselskaper, men utover det hun hadde fått vite gjennom hans vennskap med Simon, hadde hun ikke sett noen grunn til å se nærmere på James.

Ikke før han hadde blitt så påfallende interessert i Melinda at ingen kunne tvile på at han ville be om hennes hånd. På det tidspunktet hadde Melinda, med foreldrenes godkjennelse, vendt seg til Henrietta, for at hun skulle hjelpe dem med å «komme til klarhet i James’ motiver», som de sa.

Fra hun var tidlig i tjueårene hadde Henrietta hatt en spesiell evne til å hjelpe andre unge sosietetsdamer med å finne svaret på det kritiske spørsmålet enhver ung dame stilte om en gentleman som ba om hennes hånd: Elsker han meg, eller er det en annen grunn til at han vil gifte seg med meg?

Det var ikke alltid lett å vite, eller finne ut av, sannheten. Men Henrietta, som var født inn i den mektige Cynster-klanen, med alle de forbindelser det ga henne, hadde for lengst lært hvordan hun skulle finne ut det aller meste.

Hun fór ikke med sladder; hun fortalte sjelden noen noe som de ikke hadde bedt spesielt om å få vite. Men hun hadde alltid vært observant, og hun var blitt skarpere med årene, jo mer øvelse og erfaring hun hadde fått.

Mens mødre og anstandsdamer fulgte sine protesjeer gjennom sosietetens stimer og forsøkte å være giftekniver for de unge damene, tilbød Henrietta den motsatte tjenesten. Faktisk var det enkelte misfornøyde herrer som hadde kalt henne «Skillekniven», men for den kvinnelige halvdelen av sosieteten var hun den rette å henvende seg til for dem som ville gifte seg av kjærlighet. Hun kunne forsikre dem om hva deres tilkommendes motiver egentlig var for å inngå ekteskap.

Siden den rådende smak de siste årene trakk i retning kjærlighetsekteskap, hadde Henriettas innsikt og ekspertise vært sterkt etterspurt.

Det kunne godt tenkes at hennes brede erfaring var årsaken til den tåkete irritasjonen i hjernen, mistanken om at det var noe som ikke helt stemte med James Glossup. Men Melinda hadde spurt, og Henrietta visste nå svaret. Trass i den påtrengende, men irriterende utydelige motviljen ville hun gjøre som hun ble bedt om, og fortelle venninnen sannheten.

Henrietta så på James som svingte seg elegant til musikken, hun så de brede skuldrene hans, den lange, slanke kroppen, den grasiøse måten han beveget seg på, det ulastelige, nedtonede antrekket, det nymotens, rufsete håret og det ømme smilet han sendte Melinda. Nok en gang undret Henrietta seg over hvorfor han hadde bestemt seg for å gifte seg for å sikre en arv, i stedet for å søke etter en kvinne å elske.

Han kunne selvsagt være en kujon, for redd kjærligheten til å ta risikoen, men Henrietta syntes ikke en slik forklaring virket sannsynlig.

James hadde streifet gjennom salongene som en ulv, skulder ved skulder med Simon, men etter at Simon giftet seg to år tidligere, hadde James trukket seg tilbake og hadde vært lite å se i London, helt til begynnelsen av årets sesong. Han var en Glossup fra Dorsetshire, barnebarn av viscount Netherfield, og det var en mengde passende, unge damer som mer enn gjerne ville forelsket seg i ham, men i stedet hadde han raskt festet seg ved Melinda.

Og Melinda var en av Henriettas venninner.

Dansen og granskningen var over. James bukket, og Melinda neide før hun rettet seg opp igjen. Hun så bort på foreldrene sine, fikk se at Henrietta hadde kommet, og gikk fra James med tilbørlig høflighet og smil for å tråkle seg gjennom menneskemengden.

Mens Melinda kom nærmere, satte Henrietta opp en mine som skulle avsløre minst mulig. Men da Melinda hadde sett nøye på henne, kikket hun på moren – og forsto alt.

Melinda så nedslått ut. «Å.» Hun stanset foran foreldrene, og tok morens hånd mens hun så på Henrietta. «Det er ikke gode nyheter, hva?»

Henrietta skar en grimase. «Det er ikke det du ønsker å høre.»

Melinda kikket seg over skulderen, men James hadde forsvunnet i folkemengden og var ikke lenger å se. Hun trakk pusten dypt, klemte morens hånd og så opp på Henrietta. «Si det.»

Mrs. Wentworth så megetsigende på de andre gjestene. «Dette er kanskje ikke det rette stedet å diskutere dette, kjære.»

Melinda rynket pannen. «Men jeg må vite det. Hvordan kan jeg ellers møte ham igjen?»

«Kanskje vi skal dra hjem og diskutere dette oss imellom», foreslo Mr. Wentworth og så på Henrietta. «Hvis miss Cynster vil gjøre oss den tjenesten?»

Henrietta hadde ikke tenkt å forlate Montague-huset før senere, men hun bøyde hodet mot de tre bønnfallende ansiktene. «Ja, selvsagt. Jeg har mine foreldres vogn. Jeg følger dere til Hill Street.»

Hun fulgte etter Wentworth-familien idet de gikk bort til lady Montague. Mens Melinda og Mrs. Wentworth takket fruen for aftenens underholdning, sto Henrietta litt på avstand og iakttok folkemengden. Det var få her hun ikke kjente, få hun ikke straks kunne plassere ut fra deres familie og forbindelser.

Hun så distré rundt seg da blikket hennes møtte James Glossups.

Han sto i den andre enden av rommet og iakttok henne intenst.

Wentworth-familien takket for seg og gikk mot døren. Henrietta rev blikket til seg og smilte til lady Montague mens hun takket for i aften og fulgte med Wentworth-paret.

Hun sa til seg selv at hun ikke skulle stirre, men hun kunne ikke motstå fristelsen til å se seg tilbake.

James så fremdeles på henne, men han var smal i øynene. Det pene ansiktet hadde et hardere uttrykk, og han så nesten sint ut.

Henrietta møtte blikket hans og holdt det fast et øyeblikk, før hun snudde seg og gikk ut av ballsalen.

I den andre enden av rommet bannet James Glossup for seg selv.

*

«Det jeg har funnet ut, er at Mr. Glossup har behov for å gifte seg for å frigjøre en større sum fra grandtantens eiendom.» Henrietta, som satt i en lenestol foran peisen i stuen hos Wentworth i Hill Street, tidde et øyeblikk for å ta en slurk te.

Mr. Wentworth satt rett overfor henne i en annen stol, med datteren og hustruen på sjeselongen på hans venstre side. Han rynket pannen. «Så han er en lykkejeger som er ute etter medgiften til Mellie?»

Henrietta satte tekoppen fra seg på skålen og ristet på hodet. «Nei, han har penger nok, men han må gifte seg for å få ut resten av grandtantens formue. Slik jeg skjønner det, ville den gamle damen forsikre seg om at han giftet seg, så hun satte det som betingelse i testamentet.»

Mr. Wentworth fnyste. «Det er vel en taktikk en gammel dame kan benytte seg av for å tvinge en guttevalp til alters, men ikke med min datter.»

«Nei, langt ifra!» nikket Mrs. Wentworth, før hun husket at det var Melindas oppfatning som virkelig betydde noe i denne saken. Hun snudde seg mot datteren. «Nå, Mellie?»

Melinda hadde sittet med koppen i fanget mens hun stirret inn i peisilden. Nå blunket hun og kikket bort på moren, før hun sendte Henrietta raskt et blikk. «Han er ikke forelsket i meg, er han vel?»

Henrietta holdt seg til sannheten. «Det kan jeg ikke svare på. Det eneste jeg kan si deg, er det jeg vet.» Hun holdt Mellies blikk fast mens hun sa mildt: «Det kan du bedømme langt bedre enn jeg.»

Melinda så på henne i noen sekunder og ble stram om leppene. Hun ristet på hodet. «Han liker meg, men han elsker meg ikke.» Hun tidde og tok en lang slurk av teen som hun nesten ikke hadde rørt. Mens hun satte koppen ned igjen, fortsatte hun: «Sant å si var det derfor jeg ba deg å finne ut så mye du kunne om ham. Jeg hadde allerede en mistanke, ut fra måten han oppførte seg på, om at det var et annet motiv enn kjærlighet bak hans tilnærmelser …» Melinda viftet med hånden og så bort.

Henrietta tømte koppen, satte den på skålen og lente seg frem for å plassere begge deler på det lave bordet foran sjeselongen. «Jeg må dra. Det er ikke mer jeg kan legge til, og dere vil nok tenke over saken.» Hun reiste seg.

«Takk igjen for at du er en slik god venninne for Mellie.» Litt bistert klappet Mr. Wentworth Henrietta på hånden.

Henrietta sa farvel til Wentworth-paret og fulgte Melinda ned i gangen. Straks butleren lukket stuedøren bak dem, mumlet Henrietta – så lavt at bare Melinda, som var like foran henne, kunne høre det: «Jeg er lei for at jeg må komme med slike nyheter.»

Melinda stanset og snudde seg mot henne. Hun møtte blikket hennes og smilte svakt. «Jeg innrømmer at jeg håpet å få høre at jeg hadde feilbedømt ham, men du har virkelig vært en gudegave. Jeg vil ikke gifte meg med en mann som ikke elsker meg, og det eneste du har gjort, er å bekrefte det jeg allerede hadde mistanke om. Det er jeg virkelig takknemlig for. Du har gjort avgjørelsen min mye lettere.» Melinda grep Henrietta om skuldrene og streifet kinnet hennes med sitt, før hun trakk seg tilbake og fortsatte: «Ja, jeg kommer til å være dyster i et par dager, men snart er jeg like glad igjen. Vent og se.»

«Det håper jeg», sa Henrietta og smilte tilbake.

«Det vet jeg», sa Melinda. Hun lød mer sikker for hvert minutt som gikk. «Du har hjulpet så mange av oss nå, og jeg er sikker på at ingen av oss vet hva vi skulle ha gjort uten deg. Du har reddet utallige unge damer fra skuffende ekteskap. Ærlig talt fortjener du en pris.»

Henrietta blåste av henne. «Sludder. Jeg har bare bedre tilgang til informasjon enn de fleste.» Og selv om hun ikke ville nevne det under disse omstendighetene, hadde hun også bekreftet at utallige andre pardannelser var trygt basert på kjærlighet.

Hun lot butleren hjelpe henne på med kappen, før han åpnet ytterdøren.

Melinda fulgte henne ut på trappen, og grøsset da en kald vind feide oppover gaten.

Henrietta grep hånden hennes og holdt den fast. «Gå inn. Du blir syk, og vognen min står der borte.» Hun nikket til den andre siden av gaten, der den andre av foreldrenes byvogner sto og ventet ved fortauet.

«Det er i orden.» Melinda klemte hånden hennes. «Ha det godt. Vi ses nok snart igjen.»

Henrietta smilte og ventet til Melinda hadde gått inn og lukket døren. Hun begynte å gå ned trappen, betrygget av at Melinda så lett hadde innsett at hun ikke virkelig var forelsket i James heller.

Selv om hun ikke hadde tro på at hun selv skulle finne kjærligheten, var hun en sterk tilhenger av kjærlighetsekteskap. For henne var kjærligheten den beskyttelsen som garanterte en dame et lykkelig og tilfreds ekteskapelig liv.

En mann støtte mot henne. Han kom gående i en rasende fart. Sammenstøtet fikk henne til å miste balansen.

«Å!» Det var like før hun falt, men mannen snudde seg fort og grep henne i skuldrene og holdt henne støtt på beina.

I øyekroken så hun en stokk med sølvhåndtak i en hanskekledd hånd, la merke til at hansken var av mykt, kostbart skinn. Hun blunket og kikket opp på mannens ansikt, men han hadde på seg kappe med hette. Med gatelyset rett bak hodet hans lå ansiktet i skygge.

Det eneste hun kunne se, var haken hans. Den strammet seg mens hun så på ham.

«Unnskyld meg. Jeg så deg ikke.» Mannen hadde dyp stemme og en avmålt, men dannet tone.

Hun hev etter pusten og svarte: «Jeg så ikke deg heller.»

Han tidde, og hun merket at han studerte henne.

«Miss! Er alt i orden med deg?»

Hun løftet hodet, og herren kikket seg over skulderen. De så begge at kusken hennes var på vei for å hjelpe henne.

«Det går fint, Gibbs», utbrøt hun. Den ukjente herren så på henne, slapp henne og nikket bryskt, før han snudde seg og gikk raskt nedover gaten, og forsvant inn i tåken.

Henrietta forsøkte å samle seg, rettet på skjørtene og kappen, og krysset gaten bort til kusken som sto klar til å hjelpe henne inn i vognen.

I det samme døren gikk igjen, sukket hun og lente seg tilbake mot skinnsetet. Vognen satte seg i bevegelse. Det var bare noen minutter å kjøre til Upper Brook Street.

Hun slappet av og ventet på å føle den vanlige tilfredse fornemmelsen av å lyktes med enda en undersøkelse av motiver. I stedet merket hun at hun tenkte på noe helt annet.

Hun så for seg bildet av James Glossup som sto i lady Montagues ballsal og så intenst på henne. Så for seg uttrykket hans da han skjønte at hun fulgte hans utkårede ut av rommet.

Han var en venn av Simon, og han visste hva slags ord hun hadde på seg.

Hun lurte på hva han tenkte nå.

9789150740073.jpg
FORFATTER PA BESTSELGERLISTEN
TiL NEW YorRK TIMES

Stephame










